
Par Olaines novada pašvaldības apbalvojuma piešķiršanu
Valsts ugunsdzēsības un glābšanas dienesta Rīgas reģiona pārvaldes
Olaines daļas komandierim Rolandam Slūkam

Tiek dots vārds: Andrim Bergam

2026.gada 22. un 23.augustā Latviju, tostarp Olaines novadu, skāra spēcīga vētra, kas radīja apdraudējumus un izaicinājumus iedzīvotājiem, pašvaldībai, operatīvajiem dienestiem, kā arī citām valsts un privātajām institūcijām. Vētras rezultātā krita koki, lūza zari, tika bojāti elektrotīkli, traucēta ūdensapgāde un kanalizācijas sistēmu darbība, kā arī piedzīvotas neparedzētas situācijas, piem., sakaru traucējumi. Dabas stihijas radīto seku novēršana prasīja operatīvu, koordinētu un mērķtiecīgu rīcību, lai pēc iespējas ātrāk atjaunotu drošu pārvietošanos un nodrošinātu iedzīvotājiem un dienestiem nepieciešamo piekļuvi pakalpojumiem un objektiem.

Vētras laikā, neraugoties uz lielo darba apjomu un sarežģītajiem apstākļiem, Valsts ugunsdzēsības un glābšanas dienesta Rīgas reģiona pārvaldes Olaines daļas darbinieki operatīvi reaģēja uz notikumiem Olaines novadā. Dienesta darbinieki bija tur, kur viņu palīdzība bija visvairāk nepieciešama. Olaines novadā Valsts ugunsdzēsības un glābšanas dienests sazāģēja un novāca vairāk nekā 220 kokus, tādējādi operatīvi atbrīvojot braucamos ceļus no šķēršļiem un nodrošinot iespēju operatīvajiem dienestiem veikt nepieciešamos darbus, tostarp sniegt palīdzību cilvēkiem, kā arī iedzīvotājiem droši pārvietoties ar automašīnu, dodoties pēc ūdens, sakariem un risināt citus aktuālus jautājumus.  
Sakaru traucējumi būtiski apgrūtināja operatīvo dienestu darbu un informācijas apmaiņu. Neraugoties uz šiem apstākļiem, Valsts ugunsdzēsības un glābšanas dienesta Rīgas reģiona pārvaldes Olaines daļas komandieris Rolands Slūka nodrošināja dienesta darba organizēšanu un kopā ar komandu sekmīgi īstenoja noteiktos uzdevumus, sniedzot būtisku ieguldījumu vētras radītās krīzes pārvarēšanā un seku likvidēšanā Olaines novadā.  

Ņemot vērā iepriekš minēto, Olaines novada domes 2015.gada 20.maija nolikuma Nr.7 “Olaines novada pašvaldības apbalvojumu nolikums” 2.3., 5., 8.3. un 16.1.punktu un, pamatojoties uz Pašvaldību likuma 10.panta pirmās daļas 21.punktu, atklāti balsojot ar 13 balsīm par – A.Bergs, M.Ribickis, I.Brence, D.Ivanovs, A.Vurčs, J.Kudiņš, T.Ritums, L.Šmite, I.Čukure, A.Geržatovičs, A.Lukaševics, J.Precinieks, M.Vanags, pret nav, atturas nav, dome nolemj: 
1. Piešķirt Valsts ugunsdzēsības un glābšanas dienesta Rīgas reģiona pārvaldes Olaines daļas komandierim Rolandam Slūkam, personas kods_, Olaines novada pašvaldības apbalvojumu – Pateicības rakstu par profesionālu vadību, noturību, spēju mobilizēt un koordinēt komandu sarežģītos apstākļos, personīgo ieguldījumu krīzes situācijas pārvarēšanā un vētras seku likvidēšanā 2026.gada 22. un 23. augustā.
2. Pilnvarot Olaines novada pašvaldības domes priekšsēdētāju Andri Bergu pasniegt Rolandam Slūkam Pateicības rakstu. 

